**Najčastejšie kladené otázky (FAQ) k výzve na predkladanie žiadostí o NFP na prípravu projektov iniciatívy Catching-up Regions, kód výzvy: IROP-PO7-SC76-2021-80**

**Otázka č. 1:** V rámci tejto výzvy si môže podať žiadosť ktorákoľvek obec, alebo len tá, ktorá má projekt zahrnutý v prílohe č.7 tejto výzvy?

**Odpoveď:** V súlade s podmienkou poskytnutia príspevku 17 Zaradenie projektu medzi projekty odporúčané riadiacim výborom iniciatívy Catching-up Regions projekt, pre ktorý sa má vypracovať projektová dokumentácia, musí byť súčasťou zoznamu projektov, ktorý je prílohou zápisu z rokovania Riadiaceho výboru iniciatívy Catching-up Regions a je zahrnutý v prílohe 7 tejto výzvy. Čiže uchádzačom môžu byť iba obce, ktoré majú vzťah k projektom zahrnutým do prílohy 7.

**Otázka č. 2:** Správne chápeme podmienku č.20 výzvy: Podmienka, že žiadateľ v rámci 5 ročnej udržateľnosti zrealizuje investičný zámer, pre ktorý bola projektová dokumentácia vypracovaná, alebo pristúpi k ďalšiemu kroku investičnej prípravy (Žiadateľ musí deklarovať, že v priebehu udržateľnosti projektu on, alebo iný subjekt, pre ktorý obstaráva projektovú dokumentáciu, resp. ktorému ju postúpi, zrealizuje investičný zámer, na ktorý získal prostriedky na vypracovanie projektovej dokumentácie /v prípade projektovej dokumentácie na stavebné povolenie a realizačného projektu stavby/, resp. urobí ďalší krok investičnej prípravy v prípade iného typu projektovej dokumentácie).

V našom prípade ide o realizáciu štúdie projektu na územné rozhodnutie.

Dá sa za ďalší krok investičnej prípravy považovať projektová dokumentácia pre stavebné konanie?

**Odpoveď:** Áno, ďalším krokom investičnej prípravy je v tomto prípade obstaranie dokumentácie pre stavebné povolenie.

**Otázka č. 3:** Chcem sa opýtať, či je v čase predloženia žiadosti nevyhnutné mať zrealizované alebo začaté verejné obstarávanie alebo stačí mať PHZ?

**Odpoveď:** V čase podania žiadosti sa na žiadateľa nekladú nijaké podmienky vo vzťahu k verejnému obstarávaniu.

**Otázka č. 4:** V súlade s podmienkou poskytnutia príspevku 17 Zaradenie projektu medzi projekty odporúčané riadiacim výborom iniciatívy Catching-up Regions je nevyhnutné, aby projekt, pre ktorý sa má vypracovať projektová dokumentácia, musí byť súčasťou zoznamu projektov, ktorý je prílohou zápisu z rokovania Riadiaceho výboru iniciatívy Catching-up Regions a je zahrnutý v prílohe 7 tejto výzvy.

Príloha 7 výzvy uvádza:

„*Zoznam zahŕňa projekty, ktoré vznikli na základe iniciatívy Catching-up regions a boli odsúhlasené partnermi SK CuRI ku dňu 27. 10. 2021. Vzhľadom na postupné zapájanie dotknutých regiónov do iniciatívy Catching-up regions môže byť zoznam doplnený o ďalšie konkrétne investičné projekty, ktoré musia byť odsúhlasené Riadiacim výborom iniciatívy Catching-up Regions, pričom zoznam takto odsúhlasených projektov tvorí prílohu k zápisnici zo zasadnutia Riadiaceho výboru.“*

Bude považovaný za oprávnený projekt, ktorý nie je uvedený v zozname projektov, ktoré boli odsúhlasené ku dňu 27. 10. 2021 partnermi SK CuRI (súčasná príloha č. 7 výzvy), ale bude disponovať, vzhľadom na postupné zapájanie sa regiónov do iniciatívy, súhlasom Riadiaceho výboru iniciatívy Catching-up Regions, a bude uvedený v doplnenom zozname investičných projektov, ktorý bude tvoriť prílohu k zápisnici zo zasadnutia Riadiaceho výboru?

**Odpoveď:** áno, takýto projekt bude oprávnený, ak bude spĺňať všetky podmienky uvedené v závere textu prílohy, teda:

1. Musí vzniknúť na základe iniciatívy Catching-up Regions.
2. Musí byť prerokovaný na riadiacom výbore iniciatívy Catching-up Regions a odsúhlasený partnermi iniciatívy (Svetová banka, Európska komisia, MIRRI a príslušný samosprávny kraj).
3. Musí byť v aktuálnej prílohe 7 výzvy.

**Otázka č. 5:** Prosím o informácie, či príloha č. 8 žiadosti o NFP (doklad preukazujúci majetkovo právne vzťahy) je pre nás (žiadateľom je Prešovský samosprávny kraj) relevantná, aj v prípade keď podávame žiadosť na PD na územne rozhodnutie a stavebné povolenie v rámci komponentu Poloniny Trail, poprípade či bude postačovať čestné vyhlásenie že majetkovo právne vzťahy budú pred začiatkom realizácie projektu vysporiadané.

**Odpoveď:** V tomto prípade záleží na tom, ako si chce žiadateľ podať ŽoNFP na projektovú prípravu. V jednej ŽoNFP môže požiadať o podporu viacerých projektových dokumentácií, ale mali by byť rovnakého druhu. V prípade, že bude v rámci jednej ŽoNFP žiadať o rôzne typy projektovej dokumentácie, ktoré sa budú vzťahovať na rovnakú budúcu investíciu, a ŽoNFP bude zahŕňať aj projektovú dokumentáciu na stavebné povolenie, musí byť súčasťou žiadosti aj doklad preukazujúci majetkovo-právne vzťahy k nehnuteľnostiam, na ktorých sa má realizovať projekt, pre ktorý sa žiada NFP na obstaranie projektovej dokumentácie na vydanie stavebného povolenia a lebo dokumentácie na realizáciu stavby.

**Otázka č. 6:** V znení podmienky oprávnenosti č. 9 Podmienka oprávnenosti aktivít projektu prosíme o vyjadrenie:

1. či dokument **Štúdia uskutočniteľnosti** je oprávnenou dokumentáciou pre uplatnenie výdavku z projektu,
2. do ktorej z oprávnených aktivít uvedených v podmienke č. 9 a), b), c), d) e) f) sa zaraďuje.

**Odpoveď:** V zmysle programového dokumentu IROP projekt musí byť v súlade so zákonom č. 50/1976 Zb. o územnom plánovaní a stavebnom poriadku/stavebný zákon/, resp. právnym predpisom, ktorý ho nahradí.

Zákon č. 50/1976 Zb. o územnom plánovaní a stavebnom poriadku taxatívne vymedzuje typy projektovej dokumentácie, ktoré sú oprávnené v rámci výzvy, takže štúdia uskutočniteľnosti nie je oprávnený projekt. Okrem toho štúdia uskutočniteľnosti sa vypracúva pred tým, ako sa začne obstarávať projektová dokumentácia pre investíciu, resp. paralelne s obstarávaním územnoplánovacích podkladov, a je podkladom pre rozhodnutie o príprave projektu. Vzhľadom na to, že v prílohe 7 výzvy je už zoznam investičných projektov, máme za to, že tieto projekty boli odsúhlasené na základe jestvujúcich štúdií realizovateľnosti alebo obdobných dokumentov financovaných v rámci iniciatívy Catching-up Regions.

V zmysle prílohy 4 výzvy je oprávneným výdavkom prípravná a projektová dokumentácia v definícii kódu 716 EKRK v rámci Metodického usmernenia Ministerstva financií Slovenskej republiky k č. MF/010175/2004-42 zo dňa 8. decembra 2004. Platby za štúdie a koncepcie všeobecnej, nadodvetvovej alebo makroekonomickej povahy sa triedia pod kód 63701, ktorý nie je v rámci prílohy 4 uvedený.

**Otázka č. 7:** Sú oprávnenými výdavkami projektu aj autorský dohľad, inžinierska činnosť resp. súhrnné technické riešenie (tieto termíny sa vo výzve resp. podmienke oprávnenosti aktivít projektu nenachádzajú ale sú súčasťou projektovej dokumentácie resp. Zmluvy o dielo).

**Odpoveď:** Požadované aktivity sú oprávnené, ak sú súčasťou zhotovovania projektovej dokumentácie pre jednotlivé stupne projektovej činnosti, ale predpokladáme, že v praxi bude výsledkom obstarávania dodanie projektovej dokumentácie, nie jednotlivých čiastkových činností.

Inžinierska činnosť nie je vybranou činnosťou vo výstavbe v zmysle § 45 Stavebného zákona, preto Stavebný zákon nevymedzuje tento pojem, ani neustanovuje podmienky resp. požiadavky na výkon tejto činnosti. V minulosti sa inžinierska činnosť vykonávala v súlade s ustanoveniami vyhlášky bývalého Federálneho ministerstva pre technický a investičný rozvoj č. 89/1976 Zb. o oprávnení na inžiniersku činnosť vo výstavbe. Táto vyhláška  bola zrušená s účinnosťou od 1. 5. 1990 zákonom   č. 103/1990 Zb., ktorým sa menil a dopĺňal Hospodársky zákonník.

Autorský dozor nie je podľa nás priamo súčasťou procesu prípravy projektovej dokumentácie, jeho význam je najmä pri realizácii stavby, kde sa zameriava na súlad realizovaného diela s projektovou dokumentáciou.

Avšak výdavky na prípadný autorský dozor projektanta sú zahrnuté v definícii kódu 716 EKRK v rámci Metodického usmernenia Ministerstva financií Slovenskej republiky k č. MF/010175/2004-42 zo dňa 8. decembra 2004 uvedeného v prílohe č. 4 výzvy.

**Otázka č. 9:** Akou formou môže žiadateľ/obec v rámci výzvy IROP-PO7-SC76-2021-80 z oprávneného územia výzvy iniciovať doplnenie svojich investičných projektov do zoznamu projektov, aby jeho projekt/ŽoNFP naplnil ďalšie podmienky PP (č. 17 - Zaradenie projektu medzi projekty odporúčané riadiacim výborom iniciatívy Catching-up Regions) Výzvy/Príloha č. 7:

*,,,“Zoznam zahŕňa projekty, ktoré vznikli na základe iniciatívy Catching-up regions a boli odsúhlasené partnermi SK CuRI ku dňu 27. 10. 2021. Vzhľadom na postupné zapájanie dotknutých regiónov do iniciatívy Catching-up regions môže byť zoznam doplnený o ďalšie konkrétne investičné projekty, ktoré musia byť odsúhlasené Riadiacim výborom iniciatívy Catching-up Regions, pričom zoznam takto odsúhlasených projektov tvorí prílohu k zápisnici zo zasadnutia Riadiaceho výboru.“...*

**Odpoveď:** Za implementáciu iniciatívy Catching-up regions na území dotknutých krajov zodpovedajú jednotlivé samosprávne kraje v spolupráci so Svetovou bankou a Európskou komisiou. V konkrétnom prípade (Fiľakovo) odporúčame pre získanie bližších informácií o iniciatíve kontaktovať oddelenie Catching-up Regions Banskobystrického samosprávneho kraja: <https://www.bbsk.sk/%C3%9Arad/Organiza%C4%8Dn%C3%A9jednotky%C3%9AraduBBSK/OddelenieCatching-UpRegions/Kontakt.aspx>.

**Otázka č.10:** Môže v rámci „Výzvy na predkladanie žiadostí o nenávratný finančný príspevok na prípravu projektov iniciatívy Catching-up Regions“ kód výzvy: IROP-PO7-SC76-2021-80, jeden žiadateľ podať viac žiadostí o NFP v tom istom hodnotiacom kole?

**Odpoveď:** Počet žiadostí o NFP zo strany jedného a toho istého žiadateľa nie je vo výzve ničím obmedzený. Žiadosti sa však musia týkať investičných projektov uvedených v prílohe 7 výzvy.

**Otázka č.11:** Vypracovanie PD – energetická trieda A0

Ak nie je splnenie minimálnych požiadaviek na primárnu energiu (globálny ukazovateľ) A0 pri významne obnovovanej budove technicky, funkčne a ekonomicky uskutočniteľné (§ 4 ods. 13 a § 5 ods. 3 a ods. 4 Vyhlášky MDVRR SR č. 364/2012 Z. z.), je akceptovateľné, že bude táto skutočnosť odôvodnená odborne spôsobilou osobou pre energetickú certifikáciu budov?

**Odpoveď:** Áno. Odborne spôsobilá osoba pritom musí spĺňať podmienky stanovené v § 6 zákona  č. 555/2005 Z. z. o energetickej hospodárnosti budov a o zmene a doplnení niektorých zákonov.

Vypracovanie PD – podmienka bezbariérovosti

Je podmienkou vypracovania projektovej dokumentácie otázka bezbariérovosti? Ak áno, v akom rozsahu?

**Odpoveď:** Podmienky bezbariérovosti stanovuje vyhláška č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie v časti 4. VŠEOBECNÉ TECHNICKÉ POŽIADAVKY NA STAVBY UŽÍVANÉ OSOBAMI S OBMEDZENOU SCHOPNOSŤOU POHYBU A ORIENTÁCIE. Odporúčame aplikovať požiadavky stanovené vyhláškou v maximálnej možnej miere aj vzhľadom na to, že v čase realizácie stavieb sa dajú predpokladať maximálne požiadavky na inkluzívnosť podporovaných projektov.

**Otázka č.12:** Je možné pridávať investičné projekty v rámci prílohy 7 výzvy? Na konci je napísané, že: „Vzhľadom na postupné zapájanie dotknutých regiónov do iniciatívy Catching-up regions môže byť zoznam doplnený o ďalšie konkrétne investičné projekty...“. Uvedené sme pochopili tak, že sa môžeme zapojiť aj s novým projektom, o ktorý by bol zoznam doplnený. Nie je to teda momentálne možné?

**Odpoveď:** V súčasnosti nie je možné požiadať o NFP na spracovanie projektovej dokumentácie na iné projekty, než sú uvedené v prílohe 7. Na konci prílohy je uvedené: Zoznam zahŕňa projekty, ktoré vznikli na základe iniciatívy Catching-up regions a boli odsúhlasené partnermi SK CuRI ku dňu 27. 10. 2021. Vzhľadom na postupné zapájanie dotknutých regiónov do iniciatívy Catching-up regions môže byť zoznam doplnený o ďalšie konkrétne investičné projekty, ktoré musia byť odsúhlasené Riadiacim výborom iniciatívy Catching-up Regions, pričom zoznam takto odsúhlasených projektov tvorí prílohu k zápisnici zo zasadnutia Riadiaceho výboru.

To znamená, že ak je žiadateľ toho názoru, že jeho projekt by sa mohol stať súčasťou iniciatívy CuRI, mal by kontaktovať útvar Catching-up Regions na úrade príslušného samosprávneho kraja.

**Otázka č.13:** Je oprávneným výdavkom aktualizácia a dopracovanie projektovej dokumentácie z roku 2019? Z roku 2019 je k dispozícii projektová dokumentácia pre zateplenie budovy (zníženie energetickej náročnosti), ktorá spĺňa požiadavky na zateplenie platné v roku 2019 (napr. v oblasti energetickej triedy). Predmetom teraz obstarávanej projektovej dokumentácie budú okrem toho aj iné stavebné práce.

**Odpoveď:** Áno, dopracovanie, resp. aktualizácia projektovej dokumentácie je oprávneným výdavkom, samozrejme za súčasného splnenia ďalších podmienok vyplývajúcich z výzvy.

**Otázka č.14:**

a)Musí Žiadateľ, ktorého projekty sa nachádzajú v prílohe č. 7 Výzvy, podať ŽoNFP na každý schválený projekt osobitne, alebo má podať jednu ŽoNFP na všetky schválené projekty?

b) Musí mať žiadateľ v čase do podania ŽoNFP spracované a ukončené verejné obstarávanie na predmet projektu, t.j. v stave ukončené, po podpise zmluvy o dielo s víťazným uchádzačom?

**Odpoveď:**

1. Je na žiadateľovi, aký postup zvolí – obe možnosti sú oprávnené. Treba však brať do úvahy, že pri spoločnej žiadosti v prípade nesprávneho postupu týkajúceho sa jedného projektu bude zamietnutá celá žiadosť.
2. Takáto podmienka nie je vo výzve zadefinovaná.

**Otázka č.15:** V rámci podmienky oprávnenosti aktivít projektu nám nie je jasné, či sa má najskôr vysúťažiť odborne spôsobilá osoba na prípravu projektovej dokumentácie a tak sa následne zapojiť do jednej z typov aktivít alebo sa má najskôr urobiť projektová dokumentácia.

**Odpoveď:** Ide o dve paralelné aktivity. Jedna je výber spôsobilej osoby a následné zhotovenie projektovej dokumentácie a druhá je požiadanie o nenávratný finančný príspevok na zhotovenie tejto dokumentácie. Táto žiadosť o NFP môže byť podaná aj pred aj po zhotovení projektovej dokumentácie v súlade s ďalším podmienkami zadefinovanými vo výzve.

**Otázka č.16:** Je možné stanoviť výšku výdavkov na základe sadzobníka UNIKY alebo len na základe prieskumu trhových cien? Vo formulári Rozpočtu je na záložke Zdroje v rámci spôsobu stanovenia výšky výdavku uvedené ,,UNIKA - Sadzobník pre navrhovanie ponukových cien projektových prác a inžinierskych činností (rel. pre projektovú dokumentáciu)‘‘. V príručke pre žiadateľa to nie je uvedené. Dôvodom je, že pri niektorých projektoch neboli predložené 3 cenové ponuky, na základe ktorých by bola stanovená výška výdavku podľa prieskumu trhových cien.

**Odpoveď: V rámci PpŽ, kapitola 2.9, tabuľka 1c, podmienka poskytnutia príspevku č.9 (Podmienka, že výdavky projektu sú oprávnené)** je uvedené, že žiadateľ v rámci prílohy ŽoNFP, ako podklad k rozpočtu projektu (ak v čase predloženia ŽoNFP nie je začaté VO)  predkladá: -  Prieskum trhových cien/Rozpočet stavby vypracovaný a overený autorizovanou osobou/iný dokument preukazujúci stanovenie výšky výdavku v ŽoNFP (napr. odkaz na verejne dostupné zdroje (napr. Cenníky), z ktorých žiadateľ čerpal pri určovaní cien).

V rámci poznámky pod čiarou č.70 je uvedené:

**RO/SO akceptuje Iný dokument preukazujúci stanovenie výšky výdavku v ŽoNFP iba v prípade, ak nie je možné vykonať Prieskum trhových cien alebo predložiť Rozpočet stavby vypracovaný autorizovanou osobou.** Žiadateľ je povinný v prílohe Rozpočet projektu podrobne zdôvodniť použitie tohto postupu. RO pre IROP je oprávnený na základe posúdenia neakceptovať predloženie Iného dokumentu a vyzvať žiadateľa na predloženie Prieskumu trhových cien alebo na predloženie Rozpočtu stavby vypracovaného autorizovanou osobou.

Na základe vyššie uvedeného je možné konštatovať, že žiadateľ by mal predložiť ako podklad k rozpočtu **projektu primárne prieskum trhových cien**, pričom platí:  - potenciálni dodávatelia oslovení v rámci prieskumu trhu musia byť spôsobilí dodať tovar, práce alebo služby, ktoré sú predmetom prieskumu trhu. Ponuky od potenciálnych dodávateľov nesmú byť staršie ako 6 mesiacov ku dňu realizácie prieskumu trhu. Ak ceny tovarov, stavebných prác alebo služieb nezaznamenali na trhu zmenu, je možné pre účely prieskumu trhu použiť aj ponuky staršie ako 6 mesiacov (zdôvodnenie tejto skutočnosti musí byť súčasťou dokumentácie k prieskumu trhu). Žiadateľ predkladá kompletnú dokumentáciu k prieskumu trhu (výzva, cenové ponuky a i.)) a doklad - Prieskum trhových cien vypracovaný podľa vzoru uvedeného v prílohe 3.f.2. V prípade, že daný výdavok spadá pod tovar/službu/prácu, ktorá je v zmysle § 9b zákona č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov, resp. § 2 ods. 5, písm. o) a ods. 6, ods. 7 zákona č. 343/2015 Z. z. o verejnom obstarávaní a o zmene a doplnení niektorých zákonov v znení zákona č. 438/2015 Z. z. bežne dostupná na trhu, prieskum trhu môže žiadateľ vykonať aj na základe údajov zverejnených na elektronickom trhovisku ([www.eks.sk](http://www.eks.sk)). V tomto prípade identifikuje minimálne 3 rovnaké alebo porovnateľné zákazky (s ohľadom na predmet zákazky), ktorých priemerná hodnota bude preukazovať hospodárnosť výdavku požadovaného žiadateľom. Žiadateľ je oprávnený vykonať prieskum trhu aj identifikáciou minimálne 3 zmlúv, zverejnených v Centrálnom registri zmlúv (CRZ), na webovom sídle povinnej osoby alebo v Obchodnom vestníku (identifikácia zverejnených zmlúv musí obsahovať rovnaký, resp. porovnateľný predmet zmluvy). V prípadoch, ak je overená hospodárnosť na základe zmlúv, ktoré boli výsledkom postupu s využitím elektronického trhoviska alebo na základe zmlúv zverejnených v CRZ, zmluvy musia byť stále platné ku dňu realizácie prieskumu trhu alebo nie staršie ako 6 mesiacov ku dňu realizácie prieskumu trhu.

**Otázka č.17:** Aké miesto realizácie projektu mám uviesť v ŽoNFP (bod 6.A, obec), keďže predmetom projektu bude refundácia hydrogeologických prieskumných prác, ktoré sa realizovali v okrese Snina, ale v 20tich obciach.

**Odpoveď:** ŽoNFP treba vyplniť v súlade s inštrukciami k vypĺňaniu:

Žiadateľ definuje miesto realizácie projektu na najnižšiu možnú úroveň. V prípade investičných projektov sa miestom realizácie projektu rozumie miesto fyzickej realizácie, t. j. miestom realizácie projektu sa rozumie miesto, kde budú umiestnené a využívané výstupy investičných aktivít projektu. V prípade projektov, ktoré nemajú jednoznačne definovateľné investičné výstupy sa miestom realizácie rozumie miesto, kde sa realizuje prevažná časť aktivít projektu a kde sú prevažne využívané výsledky projektu. V prípade projektov zasahujúcich celé územie SR sa miesto realizácie projektu uvádza na úroveň všetkých regiónov vyšších územných celkov. **V ostatných prípadoch sa miesto realizácie uvádza na tú úroveň, ktorá je jednoznačne určiteľná, napr. ak miesto realizácie je v dvoch obciach, je potrebné uviesť všetky obce dotknuté fyzickou realizáciou projektu.** Kategória regiónu sa vypĺňa v súlade s miestom realizácie projektu.